Il-mexxejja tal-UE appellaw għal qbil politiku dwar il-proposta għal gwardja Ewropea tal-fruntiera u tal-kosta sa tmiem Ġunju 2016 Fit-22 ta' Ġunju 2016, il-Kumitat tar-Rappreżentanti Permanenti (Coreper) ikkonferma, f'isem il-Kunsill, it-test ta' kompromess maqbul mal-Parlament Ewropew dwar ir-regolament propost dwar il-Gwardja Ewropea tal-Fruntiera u tal-Kosta. Il-qbil intlaħaq bejn il-Kunsill, il-Parlament u l-Kummissjoni fil-21 ta' Ġunju. Dan il-qbil huwa konformi mat-talba tal-Kunsill Ewropew biex in-negozjati dwar dan il-fajl jiġu konklużi qabel tmiem il-Presidenza Netherlandiża. Klaas Dijkhoff, Ministru għall-Migrazzjoni tan-Netherlands u President tal-Kunsill, laqa' b'sodisfazzjon il-ftehim: "Neħtieġu b'mod urġenti Gwardja Ewropea tal-Fruntiera u tal-Kosta biex insaħħu l-fruntieri esterni konġunti tagħna b'mod strutturali. B'kontroll aħjar tal-fruntieri jkollna aktar kontroll fuq il-flussi migratorji u nżidu s-sigurtà taċ-ċittadini tagħna. Ninsab sodisfatt li l-istati membri u l-Parlament Ewropew għamlu sforz biex jiġi żgurat li l-Gwardja Ewropea tal-Kosta u tal-Fruntiera tkun tista' tibda malajr kemm jista' jkun". L-għan ewlieni tal-Gwardja Ewropea tal-Fruntiera u tal-Kosta huwa li tiżgura u timplimenta, bħala responsabbiltà kondiviża, il-ġestjoni integrata Ewropea tal-fruntieri esterni bil-ħsieb li jkun hemm ġestjoni effettiva tal-migrazzjoni u li jiġi żgurat livell għoli ta' sigurtà fl-UE, filwaqt li jitħares il-moviment liberu intern fl-UE u b'rispett sħiħ għad-drittijiet fundamentali. Hija ser tkun magħmula minn Aġenzija Ewropea għall-Gwardja tal-Fruntiera u tal-Kosta (l-aġenzija Frontex attwali b'kompiti miżjuda) u mill-awtoritajiet nazzjonali responsabbli għall-ġestjoni tal-fruntiera. L-Aġenzija mġedda tkun tiffoka l-attivitajiet tagħha fuq l-istabbiliment ta' strateġija operazzjonali għall-ġestjoni integrata Ewropea tal-fruntieri u fuq l-assistenza fl-implimentazzjoni tagħha mill-istati membri kollha kkonċernati. Il-mezzi għal dan il-kompitu jinkludu: it-tfassil ta' valutazzjoni tal-vulnerabbiltà fir-rigward tal-kapaċità tal-istati membri fil-kontroll tal-fruntiera; l-organizzazzjoni ta' operazzjonijiet konġunti u interventi rapidi fil-fruntieri biex tissaħħaħ il-kapaċità tal-istati membri li jimplimentaw l-obbligi tagħhom fir-rigward tal-kontroll tal-fruntieri esterni, u li jiffaċċaw sfidi fil-fruntiera esterna li jirriżultaw minn immigrazzjoni illegali jew kriminalità transkonfinali assistenza lill-Kummissjoni fil-koordinazzjoni ta' timijiet ta' appoġġ għall-ġestjoni tal-migrazzjoni meta stati membri jiffaċċaw pressjonijiet migratorji sproporzjonati fiż-żoni tal-hotspots fil-fruntiera esterna tagħhom; tiġi żgurata l-eżekuzzjoni prattika ta' miżuri f'każ ta' sitwazzjoni li tkun teħtieġ azzjoni urġenti fil-fruntieri esterni; tingħata assistenza teknika u operazzjonali biex jiġu appoġġati operazzjonijiet ta' tiftix u salvataġġ għal persuni fil-periklu fuq il-baħar li jistgħu jseħħu waqt operazzjonijiet ta' sorveljanza tal-fruntieri fuq il-baħar; li jkun previst raggruppament komuni obbligatorju ta' riżorsi umani bl-istabbiliment ta' riżerva rapida ta' mill-inqas 1500 gwardja tal-fruntiera; il-ħatra ta' uffiċjali ta' kollegament tal-aġenzija fl-istati membri; l-organizzazzjoni, il-koordinazzjoni u t-twettiq ta' operazzjonijiet u interventi ta' ritorn; il-promozzjoni ta' kooperazzjoni ma' pajjiżi terzi, permezz ta' koordinazzjoni tal-kooperazzjoni operazzjonali bejniethom u l-istati membri dwar il-ġestjoni tal-fruntieri. Biex jitjiebu l-funzjonijiet tal-gwardji tal-kosta, hija prevista kooperazzjoni aħjar bejn l-aġenziji. Għal din ir-raġuni, il-mandati tal-Aġenzija Ewropea għall-Kontroll tas-Sajd u l-Aġenzija Ewropea għas-Sigurtà Marittima ser jiġu allinjati mal-Gwardja l-ġdida Ewropea tal-Fruntiera. Il‐passi li jmiss Issa li l-qbil ġie kkonfermat mill-Kumitat tar-Rappreżentanti Permanenti, f'isem il-Kunsill, ir-regolament ser jiġi ppreżentat lill-Parlament Ewropew għal vot fl-ewwel qari, u lill-Kunsill għall-adozzjoni. Tisħiħ tal-fruntieri esterni tal-UE